Festivals Malta nieda l-Karnival tas-Sajf li din is-sena se jsir mill-Ġimgħa 23 sal-Ħadd 25 ta’ Awwissu. Il-Karnival tas-Sajf se jsir f’San Pawl il-Baħar, Marsaskala u għall-ewwel darba f’Birżebbuġa. Id-Direttur Artistiku tal-Karnival Jason Busuttil qal li l-Karnival tas-Sajf qed jikber minn sena għall-oħra. Din is-sena se jinkludi tlettax-il karru, fosthom wieħed li qed jinħadem f’Għawdex. Qal li r-rotta tal-Karnival tas-Sajf se tgħaddi mill-qalba tal-komunità kummerċjali fit-tliet lokalitajiet fejn ser isir. Is-Sur Busuttil qal li sadanittant għaddejjin it-tħejjijiet għall-Karnival 2020, li se jinkludi miżuri ta’ sigurtà ġodda. Fit-tnedija tal-Karnival tas-Sajf, Il-Ministru għall-Kultura Owen Bonnici qal li l-Karnival ta’ Malta hu suċċess grazzi għall-ħidma ta’ nies dedikati. Qal li din is-sena saret kollaborazzjoni mal-Università u l-MCAST bl-istudenti kienu mistiedna li joħorġu bill-kunċett artistiku tad-disinn tal-Karnival tas-Sajf.